Vashingtonda muhtasham binolar qurayotgan me'mor ayol
Suhbatdoshimiz Krissa Volf – quruvchi-me’mor. Kasbini yaxshi ko’radi, topish-tutishi ham joyida.
“Ota-onam erta o’tib ketishgan. Shuning uchun qarindoshlarim bilan yashar edim. Eng yaqin qarindoshim juda talantli rassomlar oilasidan chiqqan edi”. Bu rassomlar oilasi Gretsiyada cherkov va uylarning peshtoqini bezagan. Avlodlar Amerikaga ko’chganidan keyin ham kasbiga sodiq qolgan. “Cherkovlarga oro berishar edi. Ba’zida suratlar chizishgan. Lekin asosiy kasbi quruvchilik bo’lgan, chunki Amerikada surat chizib non topish qiyin edi-da. Tog’alarimning qilgan ishlarini ko’rib lol qolar edim. Doim orqalaridan ergashib yurar edim”, - deydi Krissa Vold. Ana shu bolalik tajribasi oxiri uni ham boqa boshladi. Bugun u mohir rassom. Buning ustiga, muhojir tog’alari kabi Krissa Volf me’mor. Ajoyib uylar quradi. “Esimni tanibmanki, nimalarnidir yasash, qurish jonu dilim. Rasm chizmasam, quruvchilik bilan bandman”, - deydi me’mor. Ammo erkaklar hukmron quruvchilik sohasida oyoqqa turish oson bo’lmadi. Krissa Volf hayotiy misol keltiradi. “O’shanda meni yollashlariga ishonchim komil edi. Rosa xursand edim. Nusxalarni chizib, hammasini tappa-tayyor qilib qo’ygan edim. Mijozlarim er-xotin edi. Ayol mening chizmalarimni juda yoqtirdi, maqtab-maqtab xayrlashdi. Uydan chiqayotib, ana bo’ldi, shuncha mehnatim samara berdi, meni yollashadi, deb ketayotgan edim. Bir payt eri “uyimizni ayol kishi qurib, bezashi qolgan edi, hech hamda” deganini eshitib qoldim”. Hafsalam pir bo’ldi”, - deydi u. Bugun Krissa Volfning muvaffaqiyatli quruvchilik biznesi bor. Poytaxtda mukofotga loyiq topilgan imoratlar, xonadonlarni bunyod etdi. Har birida uning uslubini sezasiz. Volfning aytishicha, erkaklar hanuz ko’p sonni tashkil etuvchi bu sohada ayollar muvaffaqiyat qozonmoqchi bo’lsa, ko’proq, qattiqroq ishlashi kerak. “Ko’proq ayollar, yoshlar shu kasbga kirishini xohlar edim. Yoqtirgan ishingiz bilan shug’ullanishga nima yetsin. O’zimdan qiyos. Maza qilib ishlayman, yoshlarga ham shuni ravo ko’raman”, - deydi Krissa Volf.